गुवाहाटी , 22 आगस्ट : मुलुगनाङैनो गिथाव महरै साग्लोबसारनाय करना भाइरासनि जाहोनआव थांनाय मार्च दाननिफ्रायनो मुलुगनि गुबुन गुबुन हादरजों लोगोसे भारत हादरआवबो फरायसालि–फरायसालिमा आरो गासै सोलोंथाय फसंथानफोरा बन्द जानानै दङ । फरायसालिफोरा बन्द जानानै थानायनि जाहोनआव फरायसुला - फरायसुलिफोरा सोलोंथाय लानाय बेलायाव गोबां जेंनाजों मोगा - मोगि जानो गोनांबो जादों । हादरआव करना गोसारनाय थासारिआ दासिम मोजाङाव फैयैनि थाखायनो फरायसालि खुलिफिन्नायनि सायावबो दासिम थि थांखि लानो हायाखै । आसामावबो करना भाइरासनि गोसारनाया दासिम खमायैखौ नोजोर होनानै राइज्योआव फरायसालिफोर खुलिफिन्नायनि सायाव गोनो - गोथो जाबोबाय थादों । बे समाव आसाम सरकारआ राइज्योआव फरायसालिफोरखौ खुलिफिनहोनायनि सायाव सावरायगासिनो थानायखौ नुनो मोन्दों । बे आयदानि बागै दिनै मोनसे सुलुंनिफ्राय मिबथिनो मोन्नाय बादिब्ला , राइज्योआव गासै फरायसालि आरो गुबुन सोलोंथाय फसंथानफोरखौ खुलिफिन्नायनि जोबथा थांखिखौ फैगौ 25 एबा 26 आगस्टखालि लानो हागौ । बे थांखिखौ राइज्योनि सोलोंथायगिरिफोर आरो गुबुन बाहागोदारिफोरखौ लानानै दानाय टास्क फर्सआ थि खालामगोन । बे आयदानि बागै दिनै शनिबारखालि सोलोंथाय मन्थ्रि ङ हिमन्त बिश्व शर्माया मोनसे खौरांगिरि मेलनि गेजेरजों फोरमायथि होदों । गावनि बिबुंथियाव मन्थ्रि शर्माया बुंदोंदि , राइज्योआव गासै फरायसालि आरो सोलोथाय फसंथानफोरखौ फैगौ 1 सेप्तेम्बरनिफ्राय खुलिफिन्नो थाखाय जों थियारि । दासान्दि फोरोंगिरिफोरा कभिड - 19 टेस्ट खालामजागासिनो । लोगोसे जों फरायसालि खुलिफिन्नायनि सायाव राइज्योनि सुबुंफोरनिफ्राय गोबांथार दाजाबथाय फिन्नाय मोन्नो हादों । 
राइज्योआव फरायसालि खुलिफिन्नायनि जोबथा थांखिखौ 25.26 आगस्टआव खालामगोन